3837 Jou huis vir Hom - Forum 2.0 - jimileroux30
3837 Jou huis vir Hom
Posted by Jimi le Roux on October 1, 2018 at 9:54am in Padlangs oordenkings
Jy moet hulle afgodsbeelde verbrand. Moenie die silwer en goud wat aan die beelde is, begeer en vir jou vat nie. Jy kan daardeur in 'n valstrik trap: die afgodsbeelde is afskuwelike goed in die oë van die Here jou God. Deut 7:25 NAV
Ons moet ‘n goeie balans handhaaf as dit by die okkulte kom. Ons moet nugter bly. Die doel is nie dat ons in vrees leef, oorbehep raak met die Bose of die duiwel agter elke bos sien nie. O nee – dis die ander uiterste wat ons moet vermy. Nie alles is verkeerd nie! Ons is inderdaad vrygekoop in Jesus’ Naam en moet in vryheid leef, nie in vrees nie. Nogtans moet ons nie dom wees nie. Vermy dit wat patent verkeerd is. Fokus jou lewe so op die Here dat daar nie nog plek is vir allerhande verkeerde dinge ook nie. Rig jou huis so in dat elkeen wat daar inkom kan sien wie daar gedien word! Laat dit wat teen jou mure is getuig van die Meester. Kyk na jou boekrak. Dis ook nie nodig dat daar allerhande afgodsgoeters rondstaan nie. Ja, ons leef ons lewe vry, maar ons leef so dat Hý geëer word. Wy jou hele huis, jou gesin, jou lewe aan Hom!
Here Jesus, my huis staan vir U oop! Help my dat elkeen wat by ons instap dit ook kan sien. Amen.
Laat alles in jou huis Hóm eer!